Nottingham Road is 'n klein dorpie in die KwaZulu-Natal Middelande in Suid-Afrika. Die dorpie is in die sentrale gedeelte van die Midlands Meander geleë. Die dorpie se naam is afgelei van Fort Nottingham wat 15 km daarvan geleë is. Britse setlaars uit Skotland het hulle in die middel-19de eeu in die omgewing gevestig. Teen die einde van 1885 is 'n spoorlyn aangelê tot waar Nottingham Road vandag geleë is. Voor die stasie geopen is, is die terrein na die boukontrakteur Harrison’s Camp genoem. Die stasie het vir 'n paar jaar as Karkloofstasie bekend gestaan, maar aangesien dit te ver van Karkloof en nie juis deur mense van Karkloof gebruik is nie, is dit laat in 1887 na Nottingham Road Station (op pad na Fort Nottingham) hernoem. Die vestiging van die stasie was die eerste stap in die ontwikkeling van Nottingham Road as 'n landelike sentrum. 'n Klein hotel en 'n winkel is opgerig op die terrein wat later George Nicol se grofsmidwinkel (nou die Mount West drankwinkel) sou huisves.